FI Euroopan unionin virallinen lehti L 168/55

KOMISSION DELEGOITU ASETUS (EU) N:o 611/2014,

annettu 11 päivänä maaliskuuta 2014,

Euroopan parlamentin ja neuvoston asetuksen (EU) N:o 1308/2013 täydentämisestä oliiviöljyn ja syötäväksi tarkoitettujen oliivien alan tukiohjelmien osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 992/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 30 artiklan,

sekä katsoo seuraavaa:

(1) Asetuksen (EU) N:o 1308/2013 29 artiklassa vahvistetaan oliiviöljyn ja syötäväksi tarkoitettujen oliivien alaa tukevia toimintaohjelmia koskevat säännöt. Kyseisiä sääntöjä on täydennettävä unionin tuen tehokkaan ja vaikuttavan käytön varmistamiseksi. Uusilla säännöillä korvataan komission asetuksessa (EY) N:o 867/2008 (2) vahvistetut säännöt, ja sen vuoksi kyseinen asetus on syytä kumota.

(2) Toimintaohjelmien tehokkaan toteutuksen mahdollistamiseksi on syytä säätää, että unionin rahoitus myönnetään oikeassa suhteessa ohjelmien kestoon, samalla kun varmistetaan, että hyväksyttyjen toimintaohjelmien toteutukseen liittyvät vuotuiset menot eivät ylitä asetuksen (EU) N:o 1308/2013 29 artiklan 2 kohdassa säädettyä määrää.

(3) Hyväksyttyjen tuottajajärjestöjen, hyväksyttyjen tuottajaorganisaatioiden liittojen ja hyväksyttyjen toimialakohtaisten organisaatioiden, jäljempänä ’tuensaajaorganisaatiot’, toimien johdonmukaisuuden varmistamiseksi on tarpeen tarkentaa toimenpidetyypit, joille voidaan myöntää unionin rahoitusta, ja toimintatyypit, joille ei voida myöntää unionin rahoitusta. On myös syytä vahvistaa toimintaohjelmien esittämistä koskevat yksityiskohtaiset säännöt ja kyseisten ohjelmien valintaperusteet. On aiheellista sallia asianomaisten jäsenvaltioiden vahvistaa tukikelpoisuutta koskevia lisäedellytyksiä toimenpiteiden mukauttamiseksi oliivialan kansallisiin olosuhteisiin.

(4) Saatujen kokemusten perusteella unionin rahoitusosuudelle olisi vahvistettava kynnysarvot ainakin silloin, kun kyse on oliivinviljelyn ympäristövaikutusten parantamisesta, oliivinviljelyn kilpailukyvyn parantamisesta uudistusten ja jäljitettävyyden avulla sekä oliiviöljyn ja syötäväksi tarkoitettujen oliivien laadun varmentamisesta ja suojaamisesta erityisesti loppukuluttajille myytävän oliiviöljyn laadun valvonnan tarkkailun osalta, jotta varmistetaan, että vähintään tietty määrä toimenpiteitä toteutetaan herkillä painopistealueilla.

(5) Jotta toimintaohjelmat toteutettaisiin asetuksen (EU) N:o 1308/2013 29 artiklan mukaisesti ja jotta varmistettaisiin, että tuensaajaorganisaatioiden tukijärjestelmän hallinto toimii tehokkaasti, on aiheellista määrittää yksityiskohtaiset säännöt, jotka koskevat toimintaohjelmien hyväksymishakemuksia, valintaa ja hyväksymistä.

(6) Asetuksen (EU) N:o 1308/2013 231 artiklassa säädetään, että kaikkiin ennen 1 päivää tammikuuta 2014 hyväksyttyihin monivuotisiin ohjelmiin sovelletaan asetuksen (EY) N:o 1234/2007 (3) säännöksiä kyseisten ohjelmien päättymiseen saakka. Sen vuoksi on aiheellista säätää, että asetusta (EY) N:o 867/2008 sovelletaan edelleen toimintaohjelmiin, jotka ovat meneillään tämän asetuksen voimaantulopäivänä,

ON HYVÄKSYNYT TÄMÄN ASETUKSEN:

1 artikla

Soveltamisala

Tässä asetuksessa vahvistetaan säännöt, jotka täydentävät asetusta (EU) N:o 1308/2013 niiden toimenpiteiden osalta, joille voidaan myöntää unionin rahoitusta, erityisiä aloja koskevan unionin rahoituksen jäsenvaltioittaisen jakautumisen vähimmäistasoa sekä perusteita ja yksityiskohtaisia sääntöjä, jotka jäsenvaltioiden on otettava huomioon oliiviöljyn ja syötäväksi tarkoitettujen oliivien alan toimintaohjelmien valinnassa ja hyväksymisessä.

2 artikla

Unionin rahoitus

Jäsenvaltioiden on varmistettava, että asetuksen (EU) N:o 1308/2013 29 artiklan mukainen unionin rahoitus myönnetään oikeassa suhteessa kyseisessä artiklassa säädettyyn toimintaohjelmien kestoon, samalla kun varmistetaan, että hyväksyttyjen toimintaohjelmien toteutukseen liittyvät vuotuiset menot eivät ylitä asetuksen (EU) N:o 1308/2013 mainitun artiklan 2 kohdassa säädettyä määrää.

3 artikla

Toimenpiteet, joille voidaan myöntää unionin rahoitusta

1. Toimenpiteet, joille voidaan myöntää asetuksen (EU) N:o 1308/2013 29 artiklan 1 kohdassa tarkoitettua unionin rahoitusta, ovat seuraavat:

a) oliiviöljyn ja syötäväksi tarkoitettujen oliivien alan markkinoiden seurannan ja hallinnoinnin alalla: i) alaa ja markkinoita koskevien tietojen keruu noudattaen toimivaltaisen kansallisen viranomaisen vahvistamia menetelmiä, maantieteellistä edustavuutta ja täsmällisyyttä, ii) tutkimusten tekeminen muihin asianomaisten edunsaajaorganisaatioiden toimintaohjelmassa vahvistettuihin toimenpiteisiin liittyvistä aiheista;

b) oliivinviljelyn ympäristövaikutusten parantamisen alalla: i) yhteistoimet sellaisten ympäristön kannalta tärkeiden oliivitarhojen säilyttämiseksi, jotka ovat vaarassa hävitä, noudattaen toimivaltaisen kansallisen viranomaisen vahvistamia puolueettomia perusteita, jotka koskevat erityisesti mahdollisesti tukikelpoisia alueellisia vyöhykkeitä sekä toimien tehokkuuden varmistamiseksi vaadittavaa vähimmäispinta-alaa ja oliivialan tuottajien vähimmäismäärää, ii) hyvien maatalouskäytäntöjen määritteleminen oliivinviljelylle paikallisiin olosuhteisiin mukautettujen ympäristöön liittyvien perusteiden mukaisesti, niistä tiedottaminen oliivinviljelijöille sekä niiden käytännön sovellusten seuranta, iii) toimenpiteet sellaisten tekniikoiden esittelemiseksi käytännössä, jotka ovat vaihtoehtona kemiallisille tuotteille oliivikärpäsen torjunnassa, ja toimenpiteet tämän toiminnan alalla tapahtuvan kehityksen kausiluontoista seurantaa varten, iv) toimenpiteet sellaisten oliivinviljelytekniikoiden esittelemiseksi käytännössä, joilla pyritään suojelemaan ympäristöä ja säilyttämään maisema; tällaisia ovat muun muassa luonnonmukainen viljely, vähäisiä tuotantopanoksia käyttävä viljely, maaperän suojelu rajoittamalla eroosiota ja integroitu viljely, v) kestävien ja uhattujen lajikkeiden suojelutoimenpiteet;

c) oliivinviljelyn kilpailukyvyn parantamista koskevien uudistusten alalla: i) kastelujärjestelmien ja viljelytekniikoiden parantaminen, ii) huonosti tuottavien oliivipuiden korvaaminen uusilla, iii) tuottajille suunnattu uusia viljelytekniikoita koskeva koulutus, iv) koulutus- ja viestintätoimenpiteet;

d) oliiviöljyn ja syötäväksi tarkoitettujen oliivien tuotannon laadun parantamisen alalla: i) oliivien viljely- sekä korjuu-, toimitus- ja varastointiolosuhteiden parantaminen ennen oliivien jalostusta toimivaltaisen kansallisen viranomaisen vahvistamien teknisten eritelmien mukaisesti, ii) oliivitarhojen lajikkeiden kehittäminen yksittäisillä tiloilla edellyttäen, että tilat osallistuvat toimintaohjelman tavoitteiden toteuttamiseen, iii) oliiviöljyn ja syötäväksi tarkoitettujen oliivien varastointiolosuhteiden parantaminen ja oliiviöljyn ja syötäväksi tarkoitettujen oliivien tuotannon jäämien hyödyntäminen sekä oliiviöljyn pullotusolosuhteiden parantaminen, iv) tekninen apu tuotteiden laatuun liittyvissä seikoissa tuotantoon, oliiviöljyn jalostusteollisuudelle, syötäväksi tarkoitettujen oliivien tuotantoyrityksille, puristamoille ja pakkaamiseen, v) neitsytoliiviöljyn määrityslaboratorioiden perustaminen ja parantaminen, vi) maistajaraatien koulutus neitsytoliiviöljyjen ja syötäväksi tarkoitettujen oliivien aistinvaraista arviointia varten;

e) oliiviöljyn ja syötäväksi tarkoitettujen oliivien jäljitettävyyden sekä laadun varmentamisen ja suojaamisen alalla, erityisesti kun kyseessä on loppukuluttajille myytävien oliiviöljyjen laadun valvonta: i) sellaisten järjestelmien käyttöönotto ja hallinto, joiden avulla tuotteet voidaan jäljittää oliivinviljelijältä pakkaus- ja merkintävaiheeseen toimivaltaisen kansallisen viranomaisen vahvistamien eritelmien mukaisesti, ii) sellaisten laadunvarmistusjärjestelmien käyttöönotto ja hallinto, jotka perustuvat riskianalyysiä ja kriittisten kohtien valvontaa koskevaan menetelmään, joka vastaa toimivaltaisen kansallisen viranomaisen vahvistamia teknisiä perusteita, iii) sellaisten seurantajärjestelmien käyttöönotto ja hallinto, joilla seurataan markkinoille saatettujen oliiviöljyjen ja syötäväksi tarkoitettujen oliivien aitoutta, laatua ja kaupan pitämistä koskevien vaatimusten noudattamista, toimivaltaisen kansallisen viranomaisen vahvistamien teknisten eritelmien mukaisesti;

f) tuensaajaorganisaatioiden toteuttamia oliiviöljyn ja syötäväksi tarkoitettujen oliivien laadun parantamiseen tähtääviä toimenpiteitä koskevien tietojen levittämisen alalla: i) tuensaajaorganisaatioiden a–e alakohdassa tarkoitetuilla aloilla toteuttamia toimia koskevien tietojen levittäminen, ii) sellaisen internetsivuston luominen ja ylläpito, joka käsittelee oliivialan tuensaajaorganisaatioiden a–e alakohdassa tarkoitetuilla aloilla toteuttamia toimenpiteitä.

2. Edellä 1 kohdan c alakohdan ii alakohdassa ja d alakohdan ii alakohdassa säädettyjen toimenpiteiden osalta jäsenvaltioiden on varmistettava, että tarkoituksenmukaiset määräykset vahvistetaan investoinnin tai sen jäännösarvon perimiseksi takaisin, jos jäsen poistuu tuottajaorganisaatiosta.

3. Jäsenvaltiot voivat vahvistaa lisäedellytyksiä täsmentämällä, mitkä toimenpiteet ovat tukikelpoisia, mutta kuitenkin niin ettei toimenpiteiden esittäminen tai toteuttaminen muutu mahdottomaksi.

4. Tuottajaorganisaation tai tuottajaorganisaatioiden yhteenliittymän toimenpiteiden ulkoistaminen asetuksen (EU) N:o 1308/2013 155 artiklan mukaisesti voidaan sallia 1 kohdan b, c ja d alakohdassa tarkoitettujen toimenpiteiden osalta seuraavin edellytyksin:

a) tuottajaorganisaation tai tuottajaorganisaatioiden yhteenliittymä ja toinen yksikkö tekevät kirjallisen sopimuksen kyseisen toimenpiteen toteuttamisesta. Tuottajaorganisaatio tai tuottajaorganisaatioiden yhteenliittymä on kuitenkin edelleen vastuussa tällaisen toimenpiteen toteuttamisesta sekä kyseisen kirjallisen sopimuksen kokonaishallinnasta ja -valvonnasta;

b) tehokkaan kokonaishallinnan ja -valvonnan mahdollistamiseksi a alakohdassa tarkoitettu sopimus i) antaa tuottajaorganisaatiolle tai tuottajaorganisaatioiden yhteenliittymälle mahdollisuuden antaa sitovia ohjeita ja sisältää määräyksiä, joiden nojalla tuottajaorganisaatio tai tuottajaorganisaatioiden yhteenliittymä voi irtisanoa sopimuksen, jos palveluntarjoaja ei noudata kyseisen sopimuksen ehtoja ja edellytyksiä, ii) vahvistaa yksityiskohtaiset ehdot ja edellytykset, mukaan lukien ilmoittamisvelvollisuuden ja määräajat, jotka mahdollistavat sen, että tuottajaorganisaatio tai tuottajaorganisaatioiden yhteenliittymä voi arvioida ja valvoa tosiasiallisesti ulkoistettuja toimenpiteitä.

4 artikla

Toiminnot ja kustannukset, joille ei voida myöntää unionin rahoitusta

1. Asetuksen (EU) N:o 1308/2013 29 artiklan mukaista unionin rahoitusta ei voida myöntää toimille,

a) joille myönnetään muuta kuin asetuksen (EU) N:o 1308/2013 29 artiklassa tarkoitettua unionin rahoitusta;

b) joilla pyritään suoraan lisäämään tuotantoa tai varastointi- tai jalostuskapasiteettia;

c) jotka liittyvät oliiviöljyn tai syötäväksi tarkoitettujen oliivien ostoon tai varastointiin tai jotka vaikuttavat niiden hintaan;

d) jotka liittyvät oliiviöljyn tai syötäväksi tarkoitettujen oliivien myynninedistämiseen;

e) jotka liittyvät tieteelliseen tutkimukseen, lukuun ottamatta tutkimustulosten jakamista oliivien tuotantoyrityksille;

f) jotka voivat vääristää kilpailua tuensaajaorganisaation muun taloudellisen toiminnan osalta;

g) jotka liittyvät oliivikärpäsen torjuntaan, lukuun ottamatta 3 artiklan 1 kohdan b alakohdan iii alakohdassa säädettyjä toimenpiteitä.

2. Tuensaajaorganisaatioiden on 1 kohdan a alakohdan säännön noudattamisen varmistamiseksi sitouduttava kirjallisesti omissa ja jäsentensä nimissä luopumaan muun unionin tukijärjestelmän mukaisesta rahoituksesta asetuksen (EU) N:o 1308/2013 29 artiklan mukaisesti tosiasiallisesti rahoitettujen toimenpiteiden osalta.

3. Edellä 3 artiklassa tarkoitettujen toimenpiteiden toteuttamisen yhteydessä unionin rahoitusta ei voida myöntää kustannuksiin, jotka aiheutuvat

a) ennen toimintaohjelman käynnistämistä kokonaan tai osittain toteutettua toimenpidettä varten otettujen lainojen takaisinmaksusta (erityisesti annuiteetit);

b) kokouksiin ja koulutusohjelmiin osallistuville tuensaajaorganisaatioille ansionmenetyksen korvaamiseksi maksettavista maksuista;

c) menoista, joita jäsenvaltioille ja maataloustukirahaston tuensaajaorganisaatioille aiheutuu hallinto- ja henkilöstökustannuksista Euroopan parlamentin ja neuvoston asetuksen (EU) N:o 1306/2013 (4) nojalla;

d) rakentamattoman maan ostosta;

e) käytettyjen laitteiden ja välineiden ostosta;

f) leasing-sopimuksiin liittyvistä menoista, joita ovat muun muassa verot, korot ja vakuutusmaksut;

g) vuokrauksesta ostamisen vaihtoehtona ja vuokrattujen hyödykkeiden käyttökustannuksista.

4. Jäsenvaltiot voivat vahvistaa lisäedellytyksiä ja täsmentää, mitkä 1 kohdassa tarkoitetut toimet ja 3 kohdassa tarkoitetut kustannukset eivät ole tukikelpoisia.

5 artikla

Unionin rahoituksen jakaminen

1. Kunkin jäsenvaltion on kohdistettava vähintään 20 prosenttia asetuksen (EU) N:o 1308/2013 29 artiklan mukaisesti käytettävissä olevasta unionin rahoituksesta 3 artiklan 1 kohdan b alakohdassa tarkoitetulle toiminta-alalle, vähintään 15 prosenttia kyseisestä unionin rahoituksesta 3 artiklan 1 kohdan c alakohdassa tarkoitetulle toiminta-alalle ja vähintään 10 prosenttia kyseisestä unionin rahoituksesta 3 artiklan 1 kohdan e alakohdassa tarkoitetulle toiminta-alalle.

2. Jos 1 kohdassa tarkoitettua vähimmäismäärää ei käytetä kokonaan 1 kohdassa tarkoitetuilla toiminta-aloilla, käyttämättömiä määriä ei voida siirtää muille toiminta-aloille, vaan ne on palautettava unionin talousarvioon.

6 artikla

Toimintaohjelmien valinta- ja tukikelpoisuusperusteet

1. Jäsenvaltiot valitsevat asetuksen (EU) N:o 1308/2013 29 artiklan 1 kohdassa tarkoitetut toimintaohjelmat seuraavin perustein:

a) ohjelman yleinen laatu ja johdonmukaisuus jäsenvaltion vahvistamien oliivialan suuntausten ja painopisteiden kanssa asianomaisella alueellisella vyöhykkeellä;

b) tuensaajaorganisaatioiden rahoituksellisen aseman ja resurssien soveltuvuus ehdotettujen toimenpiteiden toteuttamiseen;

c) toimintaohjelman kohteena olevan alueellisen vyöhykkeen laajuus;

d) niiden asianomaisella alueellisella vyöhykkeellä esiintyvien taloudellisten olosuhteiden moninaisuus, jotka otetaan huomioon toimintaohjelmassa;

e) useiden toiminta-alojen mukanaolo ja tuensaajaorganisaatioiden rahoitusosuuden suuruus;

f) jäsenvaltion vahvistamat määrälliset ja laadulliset tehokkuuden osoittimet, joiden avulla voidaan tehdä arvioinnit ohjelman toteuttamisen aikana ja sen jälkeen;

g) tuensaajaorganisaatioiden komission asetuksen (EY) N:o 1334/2002 (5), komission asetuksen (EY) N:o 2080/2005 (6) tai asetuksen (EY) N:o 867/2008 mukaisesti aiemmin mahdollisesti toteuttamien ohjelmien arviointi.

Jäsenvaltioiden on otettava huomioon hakemusten jakautuminen kunkin alueellisen vyöhykkeen eri tuensaajaorganisaatioiden kesken.

2. Jäsenvaltioiden on hylättävä puutteelliset toimintaohjelmat ja toimintaohjelmat, jotka sisältävät virheellisiä tietoja tai 4 artiklassa säädettyjä toimia, joille ei voida myöntää tukea.

7 artikla

Toimintaohjelmien alkuajankohta ja hyväksyminen

1. Asetuksen (EU) N:o 1308/2013 29 artiklan 1 kohdassa tarkoitettu toimintaohjelmien ensimmäinen kolmen vuoden jakso alkaa 1 päivänä huhtikuuta 2015. Seuraavat ajanjaksot alkavat kolmen vuoden välein 1 päivänä huhtikuuta.

2. Kukin asetuksen (EU) N:o 1308/2013 nojalla hyväksytty tuensaajaorganisaatio voi jättää ennen jäsenvaltion vahvistamaa määräpäivää mutta viimeistään kunkin vuoden 15 päivänä helmikuuta hyväksymishakemuksen yhden toimintaohjelman osalta.

3. Hyväksymishakemus sisältää seuraavat seikat:

a) kyseisen tuensaajaorganisaation tunnistetiedot;

b) 6 artiklan 1 kohdassa säädettyihin valintaperusteisiin liittyvät tiedot;

c) kunkin ehdotetun toimenpiteen kuvaus, perustelut ja toteutusaikataulu;

d) menosuunnitelma, joka on eritelty 3 artiklan 1 kohdassa tarkoitettujen toimenpiteiden ja toiminta-alojen mukaan sekä toimintaohjelman hyväksymispäivästä alkavien 12 kuukauden jaksojen mukaan ja jossa erotetaan yleiskustannukset (joiden määrä saa olla enintään 5 prosenttia kokonaiskustannuksista) muista tärkeimmistä kustannustyypeistä;

e) rahoitussuunnitelma, joka on eritelty 3 artiklan 1 kohdassa tarkoitettujen toiminta-alojen mukaan sekä toimintaohjelman hyväksymispäivästä alkavien 12 kuukauden jaksojen mukaan ja jossa ilmoitetaan erityisesti haettu unionin rahoitus ja tarvittaessa tuensaajaorganisaatioiden ja jäsenvaltion rahoitusosuus;

f) kuvaus määrällisistä ja laadullisista tehokkuuden osoittimista, joiden avulla voidaan tehdä arvioinnit ohjelman aikana ja sen jälkeen jäsenvaltion vahvistamien yleisperiaatteiden perusteella;

g) todiste komission asetuksen (EU) N:o 282/2012 (7) mukaisen vakuuden antamisesta;

h) ennakkoa koskeva hakemus;

i) 4 artiklan 2 kohdassa säädetty ilmoitus;

j) tuensaajaorganisaatioiden osalta niiden tuensaajaorganisaatioiden tunnistetiedot, jotka vastaavat ohjelmiin sisältyvien ulkoistettujen toimien tosiasiallisesta toteutuksesta;

k) todistus, jonka mukaan tuensaajaorganisaatioiden ohjelmiin sisältyviin toimenpiteisiin ei ole haettu muuta unionin rahoitusta tämän asetuksen nojalla.

4. Toimintaohjelman lopullinen hyväksyminen voi edellyttää, että siihen tehdään jäsenvaltion aiheellisiksi katsomat muutokset. Tällöin asianomaisen tuensaajaorganisaation on ilmoitettava suostumuksestaan 15 päivän kuluessa muutosten tiedoksiantamisesta.

Jäsenvaltioiden on varmistettava, että unionin rahoitus myönnetään kussakin tuensaajaorganisaatioluokassa ottaen huomioon organisaatioiden jäsenten tuottaman tai kaupan pitämän oliiviöljyn arvo.

Jäsenvaltioiden on ilmoitettava viimeistään kunkin vuoden 15 päivänä maaliskuuta tuensaajaorganisaatioille hyväksytyistä toimintaohjelmista ja tapauksen mukaan toimintaohjelmista, joille se myöntää vastaavaa kansallista rahoitusta.

Jos ehdotettua toimintaohjelmaa ei hyväksytä, jäsenvaltion on viipymättä vapautettava 3 kohdan g alakohdassa tarkoitettu vakuus.

8 artikla

Kumoaminen

Kumotaan asetus (EY) N:o 867/2008. Sitä sovelletaan kuitenkin tämän asetuksen voimaantulopäivänä meneillään oleviin toimintaohjelmiin.

9 artikla

Voimaantulo

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä maaliskuuta 2014. Komission puolesta Puheenjohtaja José Manuel BARROSO

(1) EUVL L 347, 20.12.2013, s. 671.

(2) Komission asetus (EY) N:o 867/2008, annettu 3 päivänä syyskuuta 2008, neuvoston asetuksen (EY) N:o 1234/2007 soveltamista koskevista yksityiskohtaisista säännöistä oliivialan toimijaorganisaatioiden sekä niiden toimintaohjelmien ja rahoituksen osalta (EUVL L 237, 4.9.2008, s, 5).

(3) Neuvoston asetus (EY) N:o 1234/2007, annettu 22 päivänä lokakuuta 2007, maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) (EUVL L 299, 16.11.2007, s. 1).

(4) Euroopan parlamentin ja neuvoston asetus (EU) N:o 1306/2013, annettu 17 päivänä joulukuuta 2013, yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta (EUVL L 347, 20.12.2013, s. 549).

(5) Komission asetus (EY) N:o 1334/2002, annettu 23 päivänä heinäkuuta 2002, neuvoston asetuksen (EY) N:o 1638/98 soveltamista koskevista yksityiskohtaisista säännöistä oliivialan toimijaorganisaatioiden markkinointivuosien 2002/2003, 2003/2004 ja 2004/2005 toimintaohjelmien osalta (EYVL L 195, 24.7.2002, s. 16).

(6) Komission asetus (EY) N:o 2080/2005, annettu 19 päivänä joulukuuta 2005, neuvoston asetuksen (EY) N:o 865/2004 soveltamista koskevista yksityiskohtaisista säännöistä oliivialan toimijaorganisaatioiden sekä niiden toimintaohjelmien ja rahoituksen osalta (EUVL L 333, 20.12.2005, s, 8).

(7) Komission täytäntöönpanoasetus (EU) N:o 282/2012, annettu 28 päivänä maaliskuuta 2012, maataloustuotteiden vakuusjärjestelmän soveltamista koskevien yhteisten yksityiskohtaisten sääntöjen vahvistamisesta ( EUVL L 92, 30.3.2012, s. 4).